GiliGold/VAD_KnessetCorpus huggingface dataset:
יריב לוין: בקשת יושב ראש ועדת הכלכלה להקדמת הדיון בהצעת חוק התקשורת (בזק ושידורים) (תיקון מספר 51) (השקעה בהפקות מקומיות השפה האמהרית), התשע"א-2011 כ/403) לפני הקריאה השנייה והשלישית.
יריב לוין: אנחנו נפתח את הישיבה.
יריב לוין: בוקר טוב, צהריים טובים, בוקר טוב, אני כבר איבדתי את הסדר.
יריב לוין: הספקנו כבר הרבה מהבוקר?
יריב לוין: רבותי, אני פותח את הישיבה, כשעל סדר יומנו שני נושאים.
יריב לוין: אני אפתח בנושא השני נוכח הצורך בקוורום, עד שהוא יהיה כאן והנושא השני הוא בקשת יושב ראש ועדת הכלכלה להקדמת הדיון בהצעת חוק התקשורת (בזק ושידורים) (תיקון מספר 51) (השקעה בהפקות מקומיות השפה האמהרית), התשע"א-2011 כ/403) לפני הקריאה השנייה והשלישית.
יריב לוין: מדובר בהצעת חוק פרטית שנדונה בוועדת הכלכלה, אושרה שם בהכנה לקריאה שנייה ושלישית אתמול, הוגשה רביזיה שהייתה אמורה להידון בבוקר ונמשכה ובנסיבות האלה, וכפי שעשינו ביחס לחוקים האחרים שהוועדות משלימות את הכנתן, אני מציע שאנחנו נאשר את הפטור, כדי שהדברים לא יתעכבו ואפשר יהיה להשלים את החקיקה עוד היום.
יריב לוין: הצבעה בעד – פה אחד ההצעה התקבלה בקשת הממשלה להקדמת הדיון בהצעת חוק מניעת זיהום קרקע ושיקום קרקעות מזוהמות, התשע"א-2011 – לפני הקריאה הראשונה
יריב לוין: יש לנו קוורום לסעיף השני של חברים קבועים?
יריב לוין: יופי, אז אני עובר לסעיף השני, שלצורכו התאגד הכוח המשותף של מירי וגלעד, שלא ניתן היה לעמוד בפניו.
יריב לוין: בקשת הפטור הממשלתית היחידה שאני מביא כאן היום לקריאה ראשונה והיא סעיף ד: הקדמת הדיון בהצעת חוק מניעת זיהום קרקע ושיקום קרקעות מזוהמות, התשע"א-2011 – לפני הקריאה הראשונה .
דוד רותם: איזה שר מבקש את זה?
יריב לוין: גלעד ארדן.
יריב לוין: לפני הקריאה הראשונה וגם לבקשת שר המשפטים ---
קריאה: עוזרו של שר המשפטים.
דוד רותם: סליחה, אפשר לחלק את ההצבעה לשתיים?
יריב לוין: כן, אפשר, כל עוד תצביע אותו דבר בשתי ההצבעות.
יריב לוין: מירי או גלעד, מי רוצה להגיד כמה מילים במה מדובר?
גלעד סממה: מדובר בהצעת חוק שיש בה אמירה מאד מאד חשובה, שהמטרה של ההצעה זה ניקוי קרקעות מזוהמות במדינת ישראל וכמובן יש לזה גם השלכות על קרקעות שיכולות אחר כך להתפנות לדברים מסוימים, כמו דיור ועניינים אחרים.
גלעד סממה: ועדת שרים עבדה על הצעת החוק הזאת זמן רב, גם הקימה ועדת משנה ואני עמדתי אחר כך בראש צוות של הוועדה הזאת.
דוד רותם: איזה ברוך.
דוד רותם: ועדות משנה של ועדת שרים זה רק צרות.
גלעד סממה: למרות הערתו של יושב ראש ועדת חוקה חוק ומשפט, אנחנו חושבים שחשוב מאד, נוכח ההסכמות שהגענו עם המשרדים השונים, חשוב מאד לאשר את ההצעה בקריאה ראשונה היום, כדי שהנושא יקודם ונוכל גם להתקדם בכנסת וגם מול המשרדים השונים שהעלו מחלוקות כאלה ואחרות.
יריב לוין: טוב, אדוני יושב ראש ועדת החוקה, אני רק רוצה להבהיר שהבקשה הזאת מובאת בין היתר על בסיס ההסכמה שבמסגרת החקיקה הזאת יבוצע גם תיקון עקיף לחוק יסוד השפיטה והיא נמצאת גם בחוק בתי המשפט בכל הנושא של הליכי בחירת השופטים, אז לכן אני חושב שכדאי לנו לתמוך בה בעניין הזה.
יריב לוין: אני אומר לפרוטוקול שזה לא היה, לא זה היה הסיכום, כדי שאחר כך לא יובן לא נכון.
דוד רותם: אני רוצה לומר לך דבר אחד, השר ארדן עושה עבודה נפלאה במשרד לאיכות הסביבה.
יריב לוין: כי הוא מהליכוד.
דוד רותם: לא, זה לא בגלל שהוא מהליכוד, זה בגלל שהוא השר גלעד ארדן.
דוד רותם: אין לזה שום קשר במקרה בליכוד.
אברהם מיכאלי: אפשר לדחות את הדיונים הפוליטיים בעוד רבע שעה?
דוד רותם: או, ש"ס כבר הגיעה.
דוד רותם: ואני חושב שכאשר הוא מבקש לזרז דיון בחוק, זה אף פעם לא בגלל שהוא מחפש קרדיט, אלא זה באמת לגופו של עניין, ולכן אני חושב שצריך לתת את הפטור הזה לכל שלוש הקריאות, כדי לאפשר את הדיון המהיר בנושא.
יריב לוין: אנחנו נאשר את זה, ובמסגרת הצורך בחוק יסוד, יחד עם חוק יסוד: החקיקה.
דוד רותם: השאלה כזאת – אם זה בא אלי לוועדה, אז לא יהיו רביזיות.
אברהם מיכאלי: של איזה שר החוק הזה, אפשר לדעת?
יריב לוין: טוב, רבותי, אני מעמיד להצבעה לפטור מקריאה ראשונה להצעת החוק הזאת.
דוד רותם: רגע, לקריאה ראשונה ושנייה ושלישית.
יריב לוין: לא, לא, לא, רק ראשונה, אין לך שנייה ושלישית.
יריב לוין: שנייה ושלישית תהיה אחרי הפגרה.
יריב לוין: זה לא ייגמר בזה.
דוד רותם: אני לא מבין, יחליטו על זה בזמן הפגרה, יכינו את זה לקריאה ראשונה וכשיהיה כינוס מיוחד, יביאו את זה להצבעה.
יריב לוין: אל תדאג,יסבול שבועיים.
יריב לוין: טוב, רבותי, מי בעד הפטור מקריאה ראשונה?
יריב לוין: רבותי, אני פותח את הישיבה השלישית שלנו להיום.
יריב לוין: על סדר יומנו: האירוע החמור של תקיפת אנשי מחלקת הסדרנים של הכנסת על ידי, לצערי, עמיתתנו, חברת הכנסת חנין זועבי.
יריב לוין: אני כינסתי את הישיבה הזאת משום שאני רואה בדאגה וגם בחומרה תהליך שבו חברת כנסת שחוצה את הגבולות הלגיטימיים של פעולת חבר הכנסת, כאשר היא עולה ומשתתפת במשט שבו תוקפים חיילי צה"ל ומסייעים לטרור.
יריב לוין: מפרשת את אוזלת היד של רשויות אכיפת החוק ואת העובדה שהיועץ המשפטי לממשלה עד היום לא קיבל שום החלטה בעניינה, כהיתר לנהוג באלימות גם בתוך המשכן פנימה כלפי עובדי הכנסת, עובדים מסורים של הכנסת.
יריב לוין: אני חשבתי שוועדת הכנסת לא יכולה להתעלם מאירוע כזה חמור וחובתי שלא לעבור עליו לסדר היום.
יריב לוין: אני רוצה לומר שאני רואה בחיוב, ואני מברך את חברי ועדת האתיקה ובראשם את יושב ראש הוועדה, חבר הכנסת וקנין, שפעלו וקיבלו החלטה השבוע, שנוגעת אמנם לענין המשט אבל יש לה בוודאי השלכה כוללת על קביעת והתייחסות הכנסת להתנהגויות שאין להן מקום מצד חברי הכנסת.
יריב לוין: החלטה שהעבירה מסר ברור שחברי הכנסת הם לא מעל החוק ושהתנהגויות מן הסוג הזה פוגעות בכבודה של הכנסת, בדמוקרטיה הישראלית ובעצם מכשילות את כולנו.
יריב לוין: אני רוצה לומר יותר מזה: אני חושב שהתגובה המיידית והנחושה הזאת של כלל הגורמים כאן, בתוך הבית, החל מיושב ראש הכנסת ומנכ"ל הכנסת, ועד העובדים ואחרים, הביאה לכך שהוצבו גבולות ברורים וכאשר הגבולות מוצבים באופן ברור ונמצא לבקשתה של חברת הכנסת חנין זועבי, שכמובן נעניתי לה, נמצאים על שולחנכם קובץ מכתבים שהיא העבירה לעיוני ושמהם עולה שהיא אכן הבינה שהמעשה שנעשה או האירוע שקרה, אסור היה שיקרה, וגם הביעה את התנצלותה בענין הזה.
יריב לוין: אני חושב שבוודאי טוב שהדבר הזה נעשה.
יריב לוין: אני חושב שהוא מוכיח שוב שכאשר הגבולות הם ברורים ומוצבים בצורה ברורה, וכאשר הגישה אינה גישה סלחנית אלא גישה שמקפידה בזכויות לא רק האדם שעשה מעשה שאין לעשותו אלא גם של החברה כולה, במקרה הזה של עובדי הכנסת, המסר מובן וההבנה מחלחלת ויש לי יסוד סביר להאמין שהסיכוי שמקרה חמור כזה יקרה פעם נוספת פחת באופן משמעותי.
יריב לוין: אני, לאור זאת ולאור ההתנצלות של חברת הכנסת זועבי, חושב שעיקר תכלית הישיבה הזאת נמצא בשני נושאים: האחד, מה שאני אציע לוועדה כהצעת סיכום, באמת הבעת הערכה וגיבוי מלא לעובדי הכנסת בכלל ובפרט לאנשי מחלקת הסדרנים, שאני לא יודע, אביגדור, אני זוכר שכשהייתי פה עוזר פרלמנטרי לפני כמעט 20 שנה קראו לזה "פלוגת הסדרן".
יריב לוין: אחר כך הסבירו לי שפעם זה היה חלק מהמשמר והשתנה.
יריב לוין: אני זוכר שקראו לזה "פלוגת הסדר", אבל תקנו אותי שזה נקרא מחלקת הסדרנים...
אביגדור רפאלי: אפשר לאמץ את זה.
יריב לוין: יהא השם כן, אני חושב שזה דווקא שם יפה אבל זה כבר תלוי לאו דווקא בי.
יריב לוין: אני חושב שבהחלט אירוע כזה לא יכול לעבור מבלי שוועדת הכנסת, שהיא בעצם הוועדה שאחראית על ניהול והתנהלות הדברים כאן, בתוך הבית, תביע גם את ההערכה וגם את הגיבוי שהיא נותנת לכם, העובדים, שנדרשים לא אחת לעבוד במצבים לא קלים ולא נעימים.
יריב לוין: זה ברור לחלוטין שהוצאת חבר כנסת מהמליאה זה דבר לא נעים ולא קל ונעשה תמיד בצורה רגישה והולמת, שמכבדת כאן את כולם.
יריב לוין: הנושא השני, שהוא בעיני חשוב לא פחות, הוא לכבד את הנהלים, את גבולות הסמכות של הגורמים השונים שעוסקים כאן, גם משמר הכנסת, גם הסדרנים, על מנת שגם לחברי הכנסת הדברים יהיו ברורים ונהירים מה מותר ומה אסור ולמי מותר, על מנת שנדע לעבוד ביחד, לכבד אחד את השני ולהגיע לתוצאה שבאמת תהלום את האופן שבו פרלמנט מכובד צריך להתנהל.
יריב לוין: לכן, הייתי מציע שבתחילה נשמע התייחסות של מר איובי וגם שלך, אביגדור.
יריב לוין: אחר כך אבקש מארבל לתת לנו סקירה שהיא יותר לגבי מבנה המערכת ואופן פעולתה, כפי שהוא מוסדר בחוק.
יריב לוין: אחר כך אפתח את הדיון לחברי הכנסת.
יריב לוין: אדוני המנכ"ל, אם תרצה להעיר הערה כל שהיא, אתה כמובן מוזמן בכל שלב.
יריב לוין: כמובן, קצין הכנסת, בוודאי גם הוא ירצה להתייחס.
יריב לוין: נדמה לי, אדוני הקצין, שאולי כדאי שההתייחסות שלך תישמע לאחר הדברים של ארבל לענין הממשק ואופן העבודה בין הגורמים השונים.
יריב לוין: הייתי מבקש מיו"ר ועד העובדים לפתוח.
יריב לוין: אני אציין בהערה נוספת, שכמובן שביקשתי ופניתי לחברת הכנסת זועבי והצעתי לה להשתתף בדיון למרות שאני כבר אומר שאני חושב שבנסיבות ולאור המכתבים שהיא העבירה כאן, נכון יותר שנתייחס לענין בהיבט הכללי שלו ופחות בהיבט האישי, הפרסונאלי.
יריב לוין: כמובן שהחלטת ועדת האתיקה בדבר הרחקתה מישיבות הוחרגה באופן שכמובן היא רשאית ויכולה היתה להשתתף בישיבה הזאת לו היתה מוצאת לנכון לעשות זאת.
חיים איובי: ועד העובדים קיבל את ההתנצלות של חברת הכנסת זועבי.
חיים איובי: כל מה שאנחנו ביקשנו זה שהיא תתנצל כדי שבאמת המקרה הזה לא יחזור על עצמו, לא רק אצלה אלא אצל כל חבר כנסת אחר.
חיים איובי: אנחנו בעצם רואים בזה, מבחינתנו, סיום טיפול בהתנצלות שלה.
יריב לוין: אביגדור, בבקשה, אם יש לך מה להוסיף.
אביגדור רפאלי: קודם כל, אני רוצה לברך על הדיון הזה, שבאמת ידעו שמחלקת הסדרנים, אנחנו בקטע הפוליטי אין לנו שום ענין.
אביגדור רפאלי: אנחנו עושים את עבודתנו נאמנה.
אביגדור רפאלי: אנחנו אנשים, שמאז כניסתו של קצין הכנסת החדש, עובדים על כל מיני תרחישים ודברים מהסוג הזה והיינו מוכנים.
אביגדור רפאלי: אני מאוד מקווה שהדבר הזה, להבא, לא יקרה כי לנו לא נעים כי אנחנו עובדים בממשקים עם כל חברי הכנסת פה, מאל"ף ועד ת"ו בכל המובנים.
אביגדור רפאלי: אירוע כזה הוא אירוע מאוד מצער.
אביגדור רפאלי: אם קצין הכנסת רוצה להתייחס, בבקשה.
אביגדור רפאלי: תודה רבה.
יריב לוין: אני רוצה לשמוע את ההתייחסות המקצועית של קצין הכנסת לאור הדברים שתציג לנו כאן ארבל.
ארבל אסטרחן: אגיד בקצרה שגם הסדרנים וגם אנשי המשמר, תפקידיהם מעוגנים בחוק משכן הכנסת.
ארבל אסטרחן: איש משמר מוגדר שם כמי שהתמנה לשמור על הביטחון והסדר במשכן וברחבה.
ארבל אסטרחן: סדרן מוגדר כמי שהתמנה לשמור על הסדר במשכן וברחבה, אין פה את המילה "ביטחון", ולתת שירותים לחברי הכנסת ולבאי המשכן, לפי הוראות יו"ר הכנסת.
ארבל אסטרחן: החוק מעניק סמכויות רבות מאוד גם לאנשי המשמר וגם לסדרנים.
ארבל אסטרחן: למעשה, כמעט כל הסמכויות הן סמכויות זהות גם לאנשי המשמר וגם לסדרנים.
ארבל אסטרחן: עשיתי רשימה של דברים לדוגמא: לתת הוראות, להרחיק אנשים שנכנסו למשכן או לרחבה ללא היתר או שמנסים להיכנס, לדרוש הזדהות מהנכנסים למשכן, לעכב מי שחשוד בעניינים מסוימים, מי שעבר עבירה במשכן וכולי, סמכות לחפש, להורות על הפקדת חפצים, לתפוס חפצים, סמכות למנוע כניסה, להוציא אנשים אם מישהו מסרב להזדהות או להפקיד חפץ.
ארבל אסטרחן: גם לסדרנים וגם לאנשי המשמר יש סמכות להשתמש בכוח במידה הדרושה למילוי התפקיד, זאת הוראה מפורשת בחוק.
ארבל אסטרחן: יש היום כל מיני הגנות.
ארבל אסטרחן: למשל, יש הוראה פלילית לגבי מי שמפר הוראות של הסדרנים ושל אנשי המשמר.
ארבל אסטרחן: יש עליהם חובה לענוד תגי זיהוי ויש גם הוראה שתקיפה של איש משמר או של סדרן שממלא את תפקידו, רואים אותה כתקיפת שוטר.
ארבל אסטרחן: עוד הוראה חשובה שצריך לדעת, שגם הסדרנים וגם אנשי המשמר נתונים לפיקודו של קצין הכנסת.
ארבל אסטרחן: סעיף 9 לחוק אומר שקצין הכנסת יפקד על הסדרנים ואנשי משמר הכנסת.
ארבל אסטרחן: זה לגבי הדמיון ביניהם.
ארבל אסטרחן: לגבי ההבדלים: מבחינת הסמכויות, רק אנשי המשמר מטפלים בכל ענייני הכוונת התנועה והתעבורה במשכן.
ארבל אסטרחן: רק אנשי משמר יכולים לעצור אדם שלא ציית להוראות.
ארבל אסטרחן: לאנשי המשמר, בשונה מהסדרנים, יש גם סמכות לפעול מחוץ למשכן בעניינים מסוימים.
ארבל אסטרחן: יש עוד דברים פנימיים של הכנסת שאולי פחות מעניינים את חברי הכנסת אבל צריך לדעת שאנשי משמר הכנסת נחשבים כשוטרים לענין כל קבלתם לעבודה, תנאי עבודתם, גמלאות.
ארבל אסטרחן: חל עליהם חוק שעות עבודה ומנוחה כמו על שוטרים, חוק הנכים ומשפחות שכולות וכולי.
ארבל אסטרחן: הם גם נושאים נשק בכנסת בעוד שהסדרנים אינם נושאים נשק והם נחשבים מבחינת תנאי קבלתם ותנאי עבודתם כעובדי הכנסת.
ארבל אסטרחן: זה מבחינת הוראות חוק המשכן.
ארבל אסטרחן: אם יש עוד שאלות, נוכל להרחיב.
יריב לוין: אדוני הקצין, זו הזדמנות לברך אותך על העבודה המצוינת שאתה עושה וכל האנשים שפועלים בכפוף אליך לאורך כל השנה.
יוסף גריף: אני רוצה להגיד בדיוק מה הגדרת התפקיד של משמר הכנסת ויחידת הסדרנים.
יוסף גריף: למעשה, מאז כניסתי לתפקיד הנושא הזה קצת השתנה עם כך שיחידת הסדרנים הוכפפה אלי ישירות.
יוסף גריף: תפקידי משמר הכנסת זה כל הנושא של אבטחה, ביטחון, סדר בתוך המשכן ומחוץ למשכן.
יוסף גריף: יחידת הסדרנים היום כפופה לקצין הכנסת, וכך היא פועלת על פי ההנחיות של קצין הכנסת.
יוסף גריף: הרגישות הגדולה ביותר שקיימת היא בתוך אולם המליאה, ששם אך ורק לסדרנים יש את הסמכות לפעול במקרה של הפרות סדר וכיוצא בזה, כמו במקרה שקרה ביום רביעי ולכן, הסדרנים פעלו.
יוסף גריף: במקרים קיצוניים, שאני מקווה שלא יקרו, יש את הסמכות לאנשי משמר הכנסת גם להיכנס ולפעול במידת הצורך, אני מקווה שמקרה כזה לא יהיה ולא נצטרך.
יוסף גריף: הסדרנים ואנשי משמר הכנסת אמורים לתת שירות לחברי הכנסת, לעובדי הכנסת ולכל באי הכנסת.
יוסף גריף: זה תפקידנו, כך אנחנו פועלים.
יוסף גריף: מחובתנו לשרת את הציבור, את חברי הכנסת, ומחובתנו גם להגן על העובדים שלנו כאשר אנו נתקלים בבעיה כמו מה שקרה ביום רביעי שעבר.
יוסף גריף: מחובתנו לגבות אותם במידה והם פועלים לפי הנהלים והסדר.
יוסף גריף: מעבר לזה, אין לי מה להוסיף.
יריב לוין: רבותי, אני פותח את הדיון.
יריב לוין: חבר הכנסת מילר, בבקשה.
אלכס מילר: ראשית, אני כמובן מצטרף לברכות של עמיתיי בענין של החלטות ועדת האתיקה.
אלכס מילר: אם למישהו היה ספק לאחר שאותה חברת כנסת זועבי, שבשיא החוצפה וללא בושה תוקפת את עובדי הכנסת, אז אם למישהו היה ספק על התנהגותה במשט מול החיילים, אני חושב שהסרנו עכשיו את הספק הזה.
אלכס מילר: אדוני היושב ראש, אני גם חושב שאותה התנצלות שבאה אחרי שוועדת האתיקה מקבלת החלטה למול אותן הכרזות שרודפים אותה אחרי שהאירוע קרה והיא מרגישה נרדפת, עם כל הכבוד, מה שהולך פה בשנים האחרונות זה דבר חסר תקדים, עם כל המפלגה שלה, שאחד מקבל טילים ובורח מישראל, עם עמיתיה ממפלגות אחרות שמואשמים בתקיפת שוטרים.
אלכס מילר: אני מקווה מאוד שתהיה פה יוזמה חד-משמעית ולא להסתפק בהתנצלות.
אלכס מילר: אמנם זה היבט שלנו אבל שתהיה פה חקירה ושיעמידו אותה לדין.
אלכס מילר: אם היתה תוקפת שוטר, כך גם אותם העובדים פה בכנסת, ושכל הסאגה הזאת ומנגנון ההרתעה למול כל אותם אלה שמעבירים מסר הכי לקוי שיכול להיות לצעירים, שאפשר לפתור בעיות בדרך אלימה, שאפשר להעביר מסר באלימות, המסר הזה צריך לעבור מכאן שאנחנו, כחברי כנסת, לא ניתן שהצעירים ילמדו שהפעילות הזאת לא לגיטימית ולא סלחנית מבחינתנו.
אלכס מילר: אני חושב שאם אותה חברת כנסת חושבת שהכל נסלח ושהכל יכול לעבור לסדר היום וכמה שהיא תצעק יותר ותאשים את כל העולם בזה שרודפים אותה והיא תמשיך להתנהג כמו שהיא מתנהגת, אני חושב, אדוני היושב ראש, שצריכה להיות כאן יוזמה להעמיד אותה לדין כדי שהדברים האלה לא יחזרו על עצמם.
אלכס מילר: כמובן ששוב אני מברך על ההחלטה של ועדת האתיקה בענין הזה.
אלכס מילר: צריכים להיות מאוד ברורים בכל מה שקשור ונוגע לאלימות.
עינת וילף: תודה רבה לך כבוד היושב ראש.
עינת וילף: מאוד שמחתי להיכנס לדיון ולראות כאן את ההתנצלות וההסבר וההבהרה דם מצידה של חברת הכנסת זועבי, שברור לה שגם אם לא התכוונה לכך, היא לא נהגה כיאות והיה מקום להתנצלות בכתב ובעל-פה.
עינת וילף: אני בהחלט מברכת על כך.
עינת וילף: אנחנו נמצאים בתקופה שבה אנחנו נאלצים כל העת לבחון את הגבולות ולהעמיד גבולות ברורים וקווים אדומים.
עינת וילף: טוב מאוד שהדבר נעשה במקרה הזה, שהדברים ברורים והובהרו לטובת כולם, ואני גם מברכת אתכם, כולכם, על העבודה המצוינת שאתם עושים.
עינת וילף: זה לא תמיד קל בלהט הרוחות והדיונים, ואתם עושים את זה לעילא ולעילא ומאוד חשוב שכאן, במקום הזה, יהיה ברור שאתם מקבלים את מלוא הגיבוי לעבודתכם ולא נסבול שום תקיפה ושום התנהגות שאינה ראויה.
עינת וילף: הכנסת לא נועדה לכך.
יריב לוין: בבקשה, חבר הכנסת בן ארי.
מיכאל בן-ארי: אדוני היושב ראש, אני חושב שהדיון הזה מבטא את התחושה שיש בכנסת חציית קווים, שהעוינות למדינת ישראל שבאה לידי ביטוי בפעולות אחרות של אותה חברת כנסת יצאו באותו אירוע בבחינת סוג של "יצא המרצע מן השק".
מיכאל בן-ארי: היא כותבת שהיא מעולם לא הוצאה מהמליאה.
מיכאל בן-ארי: כמי שהוציאו אותו מהמליאה קצת יותר מפעם אחת, לא זכור לי שאי פעם התנגדתי.
מיכאל בן-ארי: הדרך שכנראה מתורגלים, ויתקנו אותי פה, זה לאחוז באמת משני הצדדים גם אם אתה הולך לבד.
מיכאל בן-ארי: לא פעם ולא פעמיים הוציאו אותי החוצה ממליאת הכנסת, היו פה עוד כמה ח"כים שהוציאו אותם, חלקם שרים, זה לא דבר שפוגע בפעילות הפרלמנטרית, קריאות ביניים וכולי, אבל מה שהיה כאן ביום רביעי הזכיר לי דבר שראיתי ביום שלישי.
מיכאל בן-ארי: ביום שלישי הייתי בתכנית בטלוויזיה בערוץ הכנסת והראו לי מה קורה בפרלמנט באפגניסטן, שחברת פרלמנט אחת כעסה על חברת פרלמנט אחרת, היא חלצה את נעלה, מבחינת בית חליצת הנעל, והשליכה את הנעל על חברתה באחד הספסלים הקדמיים - -
עינת וילף: אני מקווה שזה לא המודל...
מיכאל בן-ארי: אנחנו לא רוצים שזה יהיה המודל ולכן, שאלו אותי ביום שלישי, אתה חושב שזה מודל שיכול להיות בכנסת?
מיכאל בן-ארי: אמרתי שפה הכלים הם כלים פרלמנטרים בלבד.
מיכאל בן-ארי: מה שנעשה כאן זה כלים לא פרלמנטרים.
מיכאל בן-ארי: אם נתייחס לזה כמו שאמר חבר הכנסת אלכס מילר, בסוג של סלחנות, אני אבקש סליחה ודי כי לאחר מעשה היא הבינה שהתסיסה הפנימית שלה נגד המדינה חצתה הפעם את הגבולות וזה לא יעבור בשתיקה.
מיכאל בן-ארי: אם אנחנו נעבור בשתיקה, אנחנו נזמין פעולות כאלה בהמשך.
מיכאל בן-ארי: אי אפשר לפגוע, לבקש סליחה, וששום סנקציה לא תינקט.
מיכאל בן-ארי: לכן, בניגוד לדיון הקודם, אני חושב שאולי זה לא דיון שלנו.
מיכאל בן-ארי: ליועץ המשפטי לממשלה כדאי שסוף סוף יעשה פעולות גם מהסוג הזה ויפתח בחקירה, ואם יבקש את הסרת חסינותה של הגברת אנחנו כמובן ניתן, כדי שתעמוד לדין בבית משפט על התקיפה של עובדות הכנסת.
עתניאל שנלר: בהמשך לדברים שנאמרו אני רוצה לחדש שתי נקודות: אני כן מחשיב באופן מהותי מאוד התנצלות, בקשת סליחה והכאה על חטא כי אחרי הכל, צריכים לזכור שגם אם אנחנו אוהבים יותר, אוהבים פחות, לערך של ההתנצלות והחזרה אחורנית יש ערך חינוכי חשוב מאוד.
עתניאל שנלר: לכן, אני לא רוצה להתייחס לגבי מה צריך לעשות ברגע זה אלא מה שמטריד אותי יותר, הוא מה הלקח שלנו, כחברי כנסת, מהאירוע הזה.
עתניאל שנלר: לא איך להעניש את חברת הכנסת זועבי.
עתניאל שנלר: זו סוגיה שצריכים לעסוק בה - -
יריב לוין: היא גם לא לפתחנו, לומר את האמת.
עתניאל שנלר: אני לא חושב שזה עיקר הלקח.
עתניאל שנלר: עיקר הלקח הוא מה אנחנו לומדים מהענין.
עתניאל שנלר: ומה שאני לומד מהענין, וטוב שהדיון הוא היום, היום י"ז בתמוז.
עתניאל שנלר: מתחילה תקופה שהדבר שגרם לחורבן של המדינה הזאת, של העם הזה היה, עלה שזה עם אחר אבל זו אותה חברה, זה היה באמת חוסר ההבנה מהי שפה ראויה, מהי הדרך לבטא את הדברים.
עתניאל שנלר: קוראים לזה "שנאת חינם".
עתניאל שנלר: אני חושב שכשאנחנו רואים איך כולנו מגיעים לטונים, להתנהלות במליאה לפעמים, נדמה לי שזו תחילת הדרך לתוצאות שכאלה.
עתניאל שנלר: לכן, אני ממליץ לצד הטיפול הנקודתי הראוי שצריך לעשות בשאלה העומדת לפנינו, לחשוב היטב טוב טוב האם אנחנו מסתכלים גם במראה, כל אחד ואחד מעצמנו לעצמו, ולא בהכרח להסתכל דרך המשקפת מה השכן עושה.
עתניאל שנלר: לכן, נדמה לי שזה הלקח החשוב של הריסון.
עתניאל שנלר: הביטוי, ההתנהגות של כל אחד ואחד מאתנו.
נסים זאב: אדוני היושב ראש, אני חושב שבסך הכל היא כן ביקשה סליחה למחרת בבוקר.
נסים זאב: אני שמעתי אותה ואני ממש התפעלתי מזה.
מיכאל בן-ארי: רק היום היא ביקשה סליחה מהסדרנים.
נסים זאב: היא היתה אמורה לבקש סליחה והיא ביקשה סליחה, וצריך לעמוד פה, כמו שעושים בהתרת נדרים.
נסים זאב: אני לא יודע למה מאשימים, יכול להיות שהיא היתה תחת השפעה של כדורים באותו רגע.
נסים זאב: חלילה וחס, זה היה דבר של דחף פנימי .
נסים זאב: אני לא אומר שזה באמת מה שהיה, אני בעצמי מתנצל פה.
נסים זאב: אני קראתי לה "איזבל", תסלח לי אדוני היושב ראש - -
יריב לוין: חבר הכנסת זאב, אני מרשה לעצמי בשמך למחוק מהפרוטוקול את האמירה הזאת.
נסים זאב: כל הפרוטוקול הוא תחת חסותך.
נסים זאב: אנחנו לא מדברים לפרוטוקולים, אנחנו מדברים עכשיו בשיחה מלב אל לב.
נסים זאב: תראה איזה אנשים נכבדים יושבים פה, כמה צלמים, כמה עיתונאים, עושים מזה ענין.
נסים זאב: אני רוצה לומר לך: אני קראתי לא "איזבל" ובצדק, סוויד שמע שקראתי לה "זבל".
נסים זאב: אמרתי לו: זה לא "זבל", זה "איזבל" שהיתה אישה חשובה מאוד, היא היתה אשתו של אחאב.
נסים זאב: זו פרשת ההפטרה של השבוע, ידידי שנלר, אז רוצה לומר לך, אדוני היושב ראש, היא היתה אמורה לבקש סליחה באופן אישי, מעבר לזה שהיא ביקשה סליחה בתקשורת.
נסים זאב: אם היא בקשה סליחה, אני חושב שיש מקום לעבור לסדר היום ולקבל את זה.
נסים זאב: אפשר להתרות בה שלהבא היא לא תתפרץ כפי שהיא התרפצה.
נסים זאב: אני חושב שהדבר החמור ביותר, אנחנו באמת מדברים בדברים שבשוליים, זה משט ההסתה בכנסת ישראל יום יום, מעל במת הכנסת.
נסים זאב: זו הבעיה שלנו.
נסים זאב: זה לא אגרוף בפרצוף, זה כל רגע, כל משפט.
נסים זאב: זה יותר מדברי בלע והסתה נגד מדינת ישראל.
נסים זאב: אלג'זירה כל הזמן שומעים אותם באיזו התלהבות בכל משפט שהם אומרים נגד המדינה ונגד העם היהודי.
נסים זאב: אני חושב שזה סימפטום, הענין של ההתפרצות שלה, זו התפרצות פנימית וזו לא הבעיה שלנו.
נסים זאב: הבעיה שלנו היא זה שאנחנו שותקים, חרשים ואילמים ועיוורים ביום יום כשאנחנו שומעים את דברי הבלע וההסתה מחברי כנסת, ואנחנו אפילו לפעמים לא מגיבים ואנחנו אומרים שזכותו של חבר לומר בזכות חופש הדיבור, ואני מאוד מכבד את זה.
נסים זאב: אבל גם פה צריך לשים את הגבולות, וכל אחד ישים את הגבולות שלו.
נסים זאב: אולי זו הזדמנות להראות לה שאנחנו כן מבינים וסולחים לה במקרה הזה, אבל אולי זה יעזור לה שלהבא היא קצת תרסן את עצמה.
אריה אלדד: כחבר ועדת האתיקה, באתי לשמוע ולא לחוות דעה.
שלמה מולה: קודם כל, אני חושב שעובדי הכנסת ראויים להערכה רבה מאוד ולשירות הנאות והיפה וסבר הפנים שהם נותנים לעובדי הכנסת ולחברי הכנסת.
שלמה מולה: אין ספק שהאירוע הזה היה אירוע מצער, מיותר, ואין חולקים על כך.
שלמה מולה: אני גם מאוד שמח שאותה חברת כנסת מדוברת, שהתנצלה למחרת בבוקר, אני שמעתי אותה ברדיו, שמחתי מאוד שהיא התנצלה ומכאן, אני מציע שכל יום שאנחנו נקיים דיון, אדוני היושב ראש, על חנין זועבי בצורה כזאת או אחרת, אנחנו עושים אותה קדושה מעונה.
שלמה מולה: זה דבר מיותר.
שלמה מולה: אני חושב שיש דרכים שבהן אפשר לטפל בהתנהגות חברי הכנסת.
שלמה מולה: אני גם לא חושב שאנחנו צריכים להיות שותפים לתחושת הנרדפות של חברי הכנסת, ובמיוחד אותם חברי כנסת שמרגיזים אותנו.
שלמה מולה: אני מציע לנו דווקא, לאלה שלא מסכימים עם דעותיהם, שננהג באיפוק.
שלמה מולה: לא דברי בלע ולא התנצחויות מעל במת הכנסת.
שלמה מולה: כל אחד פה צדיק.
שלמה מולה: בן ארי יצא, באמת, הוא צדיק איך שהוא מדבר?
שלמה מולה: לכן, אני מצעי שאנחנו קודם כל נרסן את עצמנו, במקום שנבקש שהאחרים יהיו מרוסנים.
שלמה מולה: זה נחמד לבוא לפה, לוועדת הכנסת, לדבר כמה שאנחנו רוצים לבקש ולנזוף בחברי הכנסת, ובמקרה כזה בחנין זועבי.
שלמה מולה: אני מציע שכל חבר כנסת יחשוב על עצמו, איך הוא מדבר לחבריו, לגדף ולקלל בשום פנים ואופן לא ולכן, הדמוקרטיה שלנו מאפשרת קריאות ביניים וכן הלאה אבל אני גם חושב שצריך לתת זכות ביטוי למיעוטים, לאו דווקא - -
קריאה: גם עם הידיים?
שלמה מולה: - - ולכן, יש לי מחלוקת עם בן ארי ואני יודע שגם במקומות אחרים, כשהוא פוגש את החיילים או את נוער הגבעות איך מתייחסים לשוטרים שבאים לאכוף חוק, זה לא רחוק.
שלמה מולה: לכן, אני מציע שחברי הכנסת, לא רק בתוך הבית, גם כשאנחנו יוצאים החוצה, נשמור על החוק ונהיה דוגמה אישית.
שלמה מולה: כל עוד אנחנו לא דוגמה אישית - -
מיכאל בן-ארי: אתה מדבר על חיילים, אתה מארח כל שבת בבית כמו שאני מארח כל שבת?
מיכאל בן-ארי: תשמור את הפה.
יריב לוין: תודה לחבר הכנסת מולה.
יריב לוין: חבר הכנסת אורבך, אתה רוצה לומר משהו?
אורי אורבך: אני קראתי היום בעיתון שהיא תקפה איזו להקה של סדרנים או משהו כזה.
אורי אורבך: כלומר, זה כבר הופך להיות מיתי האירוע.
אורי אורבך: היתה התנהגות פרועה מעט של חברת הכנסת זועבי, היא התנצלה אישית בפני הסדרנים והביעה את צערה בפני האומה כולה לדורותיה.
אורי אורבך: בואו נטפל בסוגיה סוגיה.
אורי אורבך: יש לנו את סוגיית ה"מרמרה" וחובותיו של חבר הכנסת לשמור על החוק או לא.
אורי אורבך: יש את ההתנהגות במליאה, שהיתה חריגה באופן מסוים.
אורי אורבך: היתה התנצלות.
אורי אורבך: אני לא חושב שהענין הזה שכולנו נצא נורא ימניים בגלל שאנחנו כועסים על חנין זועבי זו הדרך .
אורי אורבך: יש לנו מאבקים על ימניות ושמאליות על ארץ ישראל ועל שורה ארוכה של דברים מאוד משמעותיים, ולא צריך להפגין.
אורי אורבך: לפעמים זה נראה כמו פטריוטיות בשקל.
אורי אורבך: זה ביחסים בין חבר כנסת למשמר הכנסת.
אורי אורבך: הדברים הללו יושרו ההדורים גם במקום וגם אחר כך, ואני לא חושב שמעבר לזה אפשר להפיק מהלימון הסחוט הזה עוד טיפה, למרות הניסיונות שלנו.
אורי אורבך: לכן, אני חושב שדי לנו בכך, בלהביע את הצער של הכנסת או את המחאה של הכנסת על ההתנהגות וכיוון שזה סודר, נגמור את זה כאן ונעבור לתגרה הבאה.
אברהם מיכאלי: אני חושב שבאותו יום, כמי שראה את זה ממש מקרוב איך העובדות האלה הרגישו, זו באמת היתה פגיעה.
אברהם מיכאלי: אני חשבתי שהיו שתי עובדות ובסוף אחת אמרה לי שזה לא היא, היא בכלל לא, אז שמחתי שזו רק עובדת אחת.
אברהם מיכאלי: ב.
אברהם מיכאלי: אני חושב שהאווירה שלנו, בכנסת, בתקופה האחרונה, במיוחד בדיונים הכלליים שמשודרים במליאה, האווירה היא של התבטאויות של ראשי המפלגות הגדולות.
אברהם מיכאלי: זה התחיל בדיון של 40 חתימות, בדיון האחרון, שאמירות שיצאו מפי המתווכחים במליאה בין ראש הממשלה ליושבת ראש האופוזיציה.
אברהם מיכאלי: הציבור מתקשר ואומר: רבותי, אנחנו לא רוצים לשמוע ויכוחים כאלה בכנסת, בכל הכבוד.
אברהם מיכאלי: בסגנון כזה, ברמה כזאת של התלהמות, ברמה של לקרוא לראש הממשלה בכינויים כאלה ואחרים כפי שקראו.
אברהם מיכאלי: בסוף זה פוגע בכולנו.
אברהם מיכאלי: זה פוגע בדיוק בעץ הכללי שעליו אנחנו יושבים ובסוף אנחנו עלולים להתרסק.
אברהם מיכאלי: זה נכון שחברת הכנסת זועבי כרגע היא הנושא של הדיון פה, ולצערנו, כנראה שכולנו בדיון הזה צריכים להיות חכמים ולחשוב לא להוציא מהפה כל מה שיש לכל אחד בבטן.
עינת וילף: אגב, אם אפשר לצרף את קולי, אני לא יודעת אם זה המקום, אם אפשר לקיים דיון בוועדת הכנסת על רמת ההתבטאויות בדיון 40 חתימות, ועד כמה ראש ממשלה מחויב להמשיך ולשבת גם כשרמת ההתבטאויות יורדת לרמות בלתי נסבלות.
עינת וילף: אני לא יודעת אם זה המקום לקיים על זה דיון בוועדה אבל אני בהחלט מרגישה ובתחושתי זה חצה כל גבול, ולא מדובר בחברי כנסת שאמורים להיות קיצוניים.
אברהם מיכאלי: אדוני היושב ראש, יש כאלה שאמרו לי: מה, אנחנו מחנכים?
אברהם מיכאלי: אנחנו כן מחנכים, מה לעשות?
אברהם מיכאלי: השידורים הישירים האלה מחנכים את הציבור איך להגיב כלפי שר המשפטים בקרית ארבע או כלפי חברת הכנסת רגב שבאה לשבת באוהל ושפכו עליה מים.
אברהם מיכאלי: פגעו בחברת כנסת, בכל הכבוד.
אברהם מיכאלי: יש גבול להשתוללות הזאת.
נסים זאב: אולי נעשה משהו בשמירת הלשון?
יריב לוין: חבר הכנסת אביטל, בבקשה.
דורון אביטל: אני שמח על רוח הדברים, כפי שאני שומע שהיא מבוטאת פה.
מיכאל בן-ארי: בסוף נבקש ממנה סליחה גם כן...
יריב לוין: חבר הכנסת בן ארי.